Alpha Digital

Ιστορικό

Το 1999, ο Alpha TV εξέταζε μια συμφωνία με την ΕΡΤ και τον ΟΤΕ, με σκοπό την δημιουργία μιας ψηφιακής πλατφόρμας. Παρά την έγκριση των σχεδίων αυτών από τα διοικητικά συμβούλια των εταιριών αυτών τον Μάρτιο του 2000, εγκαταλείφθηκαν τον Σεπτέμβριο της ίδιας χρονιάς, αφού ο ΟΤΕ, υπεύθυνος για το δοκιμαστικό λανσάρισμα ενός πακέτου καναλιών στο Hot Bird, αποχώρησε από το πρότζεκτ.
Το λεγόμενο πακέτο συνέχισε την εκπομπή του, περιλαμβάνοντας διεθνή θεματικά κανάλια, τα οποία σταδιακά αντικαταστάθηκαν με Ελληνικά περιφερειακά. Η Alpha Ψηφιακή Σύνθεσις ιδρύθηκε τον Απρίλιο του 1999. Στις 28 Νοεμβρίου 2000, άδεια εκπομπής χορηγήθηκε στην εταιρεία για τις ανάγκες της τότε επαρχόμενης πλατφόρμας, οι οποίοι σταθμοί της θα εξέπεμπαν από τους δορυφόρους Eutelsat 16B και Hot Bird 1.
Το σύστημα υπό όρους πρόσβασης Viaccess PC2.4 χρησιμοποιήθηκε από την Sagem, κατά την παραγωγή των αποκωδικοποιητών. Στις αρχές του 2001, η Alpha Ψηφιακή Σύνθεσις λάνσαρε στο Hot Bird δοκιμαστικές κάρτες για τα πρωτότυπα κανάλια της, συν τα Alpha TV, Polis TV (νυν Channel 9) και Βουλή - Τηλεόραση, καθώς και τους ραδιοφωνικούς σταθμούς Alpha News (νυν Alpha 98.9), Polis 88.6 FM (νυν News 24/7 Radio), Alpha Sports 107.4 FM (νυν Music 89.2) και Gold 103.3 (νυν Sport 24 Radio).
Η πλατφόρμα ξεκίνησε την εμπορική λειτουργία της την 1η Δεκεμβρίου του 2001, ημέρα Σάββατο. Σε τέσσερις μήνες, ξεπέρασε τον αριθμό των 35.000 συνδρομητών. Ένα από τα συμπεριλαμβανόμενα κανάλια, το PAOK Channel, που λειτουργούσε καθημερινά από τις 5μμ, ήταν ο πρώτος τηλεοπτικός σταθμός εξ ολοκλήρου βασισμένος σε ποδοσφαιρικό σωματείο. Ο Alpha TV αγόρασε επίσης τα δικαιώματα για σειρές του Nickelodeon, για την αναμετάδοσή τους σε ένθετο παιδικό πρόγραμμα του κινηματογραφικού καναλιού Alpha Cinema 1, το οποίο έμελλε να μετατραπεί σε 12ωρο ξεχωριστό κανάλι. Αυτές θα προβάλλονταν αργότερα στους αδελφικούς σταθμούς Alpha TV και Channel 9, όπου στον τελευταίο απέκτησαν φήμη. Οι ευρωπαϊκές εκδόσεις των MTV και VH1 προστέθηκαν στην πλατφόρμα στις 1η Ιουλίου 2002. Εννιά μέρες αργότερα, ένα εορταστικό πάρτι για την ένταξη των καναλιών πήρε μέρος στο New York Summer Club, στο Στάδιο Ειρήνης και Φιλίας.
Δημοσιεύθηκαν στα μέσα του 2002, πιθανά σενάρια συγχώνευσης της Alpha Ψηφιακή Σύνθεσις (η οποία μετά θα ελεγχόταν από το Ίδρυμα Ωνάση, ως αποτέλεσμα μιας συμφωνίας με αντάλλαγμα για την αποχώρηση της από την ιδιοκτήτρια εταιρεία του καναλιού) με την NetMed, είτε πτώχευσης της επιχείρησης. Μέτοχοι του Mega που είχαν κάνει συμφωνία για ανταλλαγή τους με την NetMed προέβαλαν αντιρρήσεις όσον αφορά το πρώτο, ενώ το τελευταίο διαψευδόταν από εκπροσώπους της Alpha Ψηφιακή Σύνθεσις. Στις 11 Σεπτεμβρίου 2002, ανακοινώθηκε η λύση και εκκαθάριση της εταιρείας, ετίθεντο σε ισχύ τις προοπτικές συγχώνευσης.
H απόφαση της Επιτροπής Ανταγωνισμού για τη μετοχική συνεργασία Alpha Digital και NetMed NV καθυστέρησε να εκδοθεί κατά δύο ώρες και κατά συνέπεια, η τελευταία αρνήθηκε κάθε συνεργασία με την Alpha Digital, παρά το ενδιαφέρον που είχε για τους πρώην συνδρομητές της Alpha Digital. Μετά το κλείσιμο της πλατφόρμας, οι συνδρομητές της θα μπορούσαν, σύμφωνα με τα λεγόμενα της εταιρείας, να γίνουν συνδρομητές της NOVA, με την διανομή δωρεάν λογισμικού για εγκατάσταση στους αποκωδικοποιητές της Alpha Digital. 220 εργαζόμενοι απολύθηκαν και πήραν αποζημίωση, με μερικούς να αρχίζουν να απασχολούνται στον ραδιοφωνικό σταθμό του Alpha TV. Όλα τα ενταγμένα κανάλια της Alpha Digital είχαν σταματήσει την μετάδοσή τους στις 9 Οκτωβρίου 2002, και μέτοχοί της, οι οποίοι επρόκειτο για μέλη της οικογένειας του Δημήτρη Κοντομηνά και εταιρείες συμφερόντων του Ιδρύματος Ωνάση, θα συνέθεταν την Fidelity Management, η οποία έγινε μέτοχος της NetMed. Το ΕΣΡ κάνει ανάκληση της άδειας εκπομπής στις 22 Οκτωβρίου 2002.

Απόκτηση δικαιωμάτων ποδοσφαιρικών αγώνων

Πριν το λανσάρισμα της πλατφόρμας, ποδοσφαιρικά σωματεία θα προσφέρονταν συνολικά 24 δισεκατομμύρια δραχμές για να αποχωρήσουν από την αντίπαλη πλατφόρμα NOVA, υπέρ της Alpha Digital. Ως αποτέλεσμα, τα σωματεία ΠΑΟΚ, Παναθηναϊκός, Παναχαϊκή, Πανιώνιος, Προοδευτική, Π.Α.Σ. Γιάννινα, ΑΕΚ, Ολυμπιακός, Άρης, Ξάνθη, Εθνικός Αστέρας, Καβάλα, Πανσερραϊκός, Κασσάνδρα, Ολυμπιακός Βόλου, Φωστήρας, Παναιγιάλειος, Ατρόμητος και Απόλλων Καλαμαριάς υπέγραψαν τριετή-πενταετή συμβόλαια.
Η NetMed, ιδιοκτήτρια εταιρεία της NOVA, αρχικά κατηγόρησε την Alpha Σύνθεσις, υποστηρίζοντας ότι τα συμβόλαια με την NOVA δεν είχαν λήξει ακόμη και ότι κατά συνέπεια, η Alpha Digital ψευδόταν στους συνδρομητές της. Μια σειρά από δικαστικές διαμάχες ξεκίνησε με την κατάθεση ασφαλιστικών μέτρων της NetMed για τις ομάδες Πανιώνιος, Ολυμπιακός Βόλου, Εθνικός Αστέρας και ΠΑΣ Γιάννενα τον Σεπτέμβριο του 2001. Η ΑΕΚ από την άλλη, κατηγόρησε την NetMed για τους όρους με τους οποίους επιτεύχθηκε συμφωνία μεταξύ των δύο το καλοκαίρι του 2001, το οποίο το ίδιο το σωματείο αποφάσισε να ακυρώσει.
Κατά συνέπεια, η NetMed κατέθεσε στις 23 Οκτωβρίου 2001 αίτηση ασφαλιστικών μέτρων που δέχτηκε το Μονομελές Πρωτοδικείο Αθηνών στις 2 Ιανουαρίου του 2002, το οποίο προέβη επίσης στην απόρριψη πέντε αιτιάσεων της ΑΕΚ, περί μεταξύ άλλων μη εκπλήρωσης οικονομικών υποχρεώσεων προς την ΑΕΚ, και οχτώ ημέρες αργότερα, τα τηλεοπτικά δικαιώματα των αγώνων της απέκτησε πάλι το SuperSport (νυν Novasports). Ο τότε πρόεδρος του σωματείου Μάκης Ψωμιάδης σε δήλωσή του είπε ότι "η μόνη έγκυρη σύμβαση είναι με τον Alpha και αυτή θα τηρηθεί."
Στις 20 Φεβρουαρίου του 2002, το Πρωτοδικείο έκανε δεκτή την αίτηση ανάκλησης της προηγούμενης απόφασης του Μονομελούς, που είχαν καταθέσει η ΑΕΚ και η Alpha Digital, κρίνοντας ότι δεν γίνεται να απαγορεύεται στην ομάδα να διαθέτει ελεύθερα την εκμετάλλευση αυτών των δικαιωμάτων της, με την NetMed να τονίζει σε δελτίο τύπου ότι η απόφαση ήταν προσωρινή. Η NetMed είχε επίσης καταθέσει παρόμοια αίτηση για την Γιάννενα, την Προοδευτική και τον ΠΑΟΚ; οι των τελευταίων δύο απορρίφθηκαν. Μετά την αναστολή λειτουργίας της πλατφόρμας, οι ΑΕΚ, Ολυμπιακός, Άρης και Ξάνθη καταγγέλθηκαν από τον Alpha TV, όσον αφορά τα συμβόλαια τους.
Στο ποδόσφαιρο δημιουργήθηκαν μεγάλα οικονομικά προβλήματα από την λύση και εκκαθάριση της Alpha Σύνθεσις. Ο Alpha συνέχισε την μετάδοση των αγώνων των ομάδων Ολυμπιακός και Πανιώνιος, ενώ προσπαθούσαν να γίνουν διαπραγματεύσεις για τα τηλεοπτικά δικαιώματα των αγώνων των άλλων ομάδων και με άλλους σταθμούς (συμπεριλαμβανομένων των καναλιών SuperSport, TV Magic και ΕΡΤ).

Συνέπειες

Η αποτυχία ένταξης της συνδρομητικής πλατφόρμας του Alpha TV έπαιξε μεγάλο ρόλο στην αποχή του Τσοτσορού από τον σταθμό αυτό και το Polis, με τον κύριο σταθμό να μεταβιβάζεται στον επιχειρηματία και σημαντικό μέτοχο του Alpha Δημήτρη Κοντομηνά το 2003. Τον Αύγουστο του 2008, δίωξη σε βαθμό κακουργήματος για απιστία ασκήθηκε από την Εισαγγελία Πρωτοδικών, μετά από διάταξη της Εισαγγελίας Εφετών, σε βάρος του Κοντομηνά και άλλων προσώπων εναντίον των οποίων είχε καταθέσει μήνυση ο Στάθης Τσοτσορός, για την υπόθεση της μεταβίβασης των μετοχών της από το Ίδρυμα Ωνάση στον Γιώργο Ψαρρά, στενό συνεργάτη τότε του Δημήτρη Κοντομηνά. Οι ζημιές από την εμπλοκή της Alpha Ψηφιακή Σύνθεσις στην συνδρομητική τηλεόραση υπολογίζονταν το 2008 να φτάνουν τα 185 εκατομμύρια ευρώ, με υποχρεώσεις ύψους 26 εκατομμυρίων ευρώ.